Svájc mindig is a világ labdarúgásának homlokterében állt, ugyanis mind a FIFA, mind az UEFA székhelye az országban van. A játék kialakulásában a britek segédkeztek az 1800-as évek végén. Első mérkőzésüket 1905. február 12-én játszották Franciaország ellen, amit 2–0-ra megnyertek. Az 1928. évi nyári olimpiai játékokon ezüstérmet szereztek. A döntőben Uruguay ellen szenvedtek 3–0-s vereséget. Részt vettek az 1934-es világbajnokságon, ahol a negyeddöntőig jutottak, itt azonban a későbbi döntős Csehszlovákia megállította a svájci válogatottat. Az 1938-as világbajnokságon Németország ellen 1–1-s döntetlent játszottak, majd megismételt mérkőzésen 4–2-re győztek. A negyeddöntőben Magyarország ellen szenvedtek 2–0-s vereséget. André Abegglen három gólig jutott a tornán. A válogatott taktikájának nevezetessége a "svájci retesz", hátul a védelemben egyfajta liberóként emberfogó feladat nélkül hagytak egy védőt, aki besegített társainak.